b'\n_START_ARTICLE_\nBriti\n_START_SECTION_\nIme\n_START_PARAGRAPH_\nNajzgodnej\xc5\xa1i znani zapis o prebivalcih Britanije je verjetno v potopisu gr\xc5\xa1kega geografa Piteja, ki je Britansko oto\xc4\x8dje raziskoval med letoma 330 in 320 pr. n. \xc5\xa1t.. Izvirnik njegovega dela se ni ohranil, vendar so se v \xc4\x8dasu Rimskega cesarstva nanj sklicevali \xc5\xa1tevilni rimski pisci. Pitej je otoke imenoval s skupnim imenom \xce\xb1\xce\xb9 \xce\x92\xcf\x81\xce\xb5\xcf\x84\xcf\x84\xce\xb1\xce\xbd\xce\xb9\xce\xb1\xce\xb9 (hai Brettaniai), kar bi se lako prevedlo kot Britanski otoki, njene prebivalce pa \xce\xa0\xcf\x81\xce\xb5\xcf\x84\xcf\x84\xce\xb1\xce\xbd\xce\xbf\xce\xaf (Prettanoi), Priteni, Pritani ali Pretani. K britanskim otokom je pri\xc5\xa1teval Irsko, ki jo je imenoval Ierne (Insula sacra, Sveti otok), njene prebivalce pa Hiberne (gens hibernorum). Veliko Britanijo je imenoval insula Albionum (otok Albionov). Ime Pritani bi Pitej lahko sli\xc5\xa1al Galcih, ki so tako imenovali oto\xc4\x8dane._NEWLINE_Anglosa\xc5\xa1ka kronika, zbirka letopisov, ki je bila napisana na ukaz kralja Alfreda Velikega okoli leta 890 in so jo do sredine 12. stoletja dopolnjevale generacije anonimnih piscev, se za\xc4\x8denja s stavkom: "Otok Britanija je dolg 800 milj in \xc5\xa1irok 200 milj. Na njem \xc5\xbeivi pet ljudstev: Angle\xc5\xbei, Vali\xc5\xbeani (ali Briti), \xc5\xa0koti, Pikti in Latinci. Njeni prvi naseljenci so bili Briti, ki so pri\xc5\xa1li iz Armenije in so se najprej naselili na jugu". Armenija je najbr\xc5\xbe napa\xc4\x8den prevod imena pokrajine Armorike v severozahodni Galiji._NEWLINE_Rimljani so po zasedbi Britanije leta 43 Brite sprva imenovali Britanni ali Brittanni.\n_START_SECTION_\nJezik\n_START_PARAGRAPH_\nBriti so govorili britske jezike, ki so se po prepri\xc4\x8danju poznavalcev govorili po celi Veliki Britaniji._NEWLINE_Britski jeziki so se razvili iz prakeltskega jezika, ki je na britanske otoke pri\xc5\xa1el z evropske celine. Domneva se, da je bila prva oblika britskih jezikov brit\xc5\xa1\xc4\x8dina. Iz nje so se razvile kumbrij\xc5\xa1\xc4\x8dina, vali\xc5\xbean\xc5\xa1\xc4\x8dina, breton\xc5\xa1\xc4\x8dina in gal\xc5\xa1\xc4\x8dina. Kornij\xc5\xa1\xc4\x8dina in breton\xc5\xa1\xc4\x8dina sta \xc5\xa1e \xc5\xbeiva jezika, medtem ko je kumbrij\xc5\xa1\xc4\x8dina izumrla v 12. stoletju._NEWLINE_Srednjeve\xc5\xa1ko zgodovinsko izro\xc4\x8dilo, na primer zgodba The Dream of Macsen Wledig (Sanje cesarja Magna Maksima), pravi, da so bili porimski keltsko govore\xc4\x8di prebivalci Armorike kolonisti iz Britanije. Bretonski jezik v svoji prvotni obliki je bil zato soroden z vali\xc5\xbean\xc5\xa1\xc4\x8dino in identi\xc4\x8den s kornij\xc5\xa1\xc4\x8dino. Po priseljencih se imenuje francoska pokrajina pokrajina Bretanija.\n_START_SECTION_\nOzemlje\n_START_PARAGRAPH_\nBritsko ozemlje je bilo skozi celo zgodovino sestavljeno iz stalno spreminjajo\xc4\x8dih se ozemelj, na katerih so vladala posamezna plemena. Natan\xc4\x8den obseg njihovega ozemlja pred rimsko zasedbo in po njej je nejasen. Na splo\xc5\xa1no velja prepri\xc4\x8danje, da je obsegalo celotno Veliko Britanijo do o\xc5\xbeine Clyde-Fort. Ozemlje severno od o\xc5\xbeine je bilo naseljeno ve\xc4\x8dinoma s Pikti. Piktski jezik je za seboj pustil malo neposrednih sledov. Nekatera krajevna in osebna imena, ki so se ohranila v irskih letopisih, ka\xc5\xbeejo, da je bila soroden z drugimi britskimi jeziki. Del piktskega ozemlja je s\xc4\x8dasoma absorbiralo gelsko kraljestvo D\xc3\xa1l Riata. Otok Man, ki je bil prvotno naseljen z Briti, je postopoma postal gelsko ozemlje._NEWLINE_Leta 43 je Britanijo napadlo Rimsko cesarstvo. Britska plemena so se sprva upirala rimskim legijam, vendar so Rimljani do leta 84 osvojili celo ju\xc5\xbeno Britanijo in za\xc4\x8deli prodirati v sedanjo ju\xc5\xbeno \xc5\xa0kotsko. Leta 122 so svojo severno mejo utrdili s Hadrijanovim zidom, ki se je raztezal od vzhodne do zahodne meje Anglije. Leta 142 so prodrli \xc5\xa1e bolj proti severu in zgradili Antoninov zid, ki je potekal med ustjema rek Forth in Clyde. Antoninov zid so po samo dvajsetih letih opustili in se umaknili na Hadrijanov zid. Domorodni Briti so med rimsko vladavino ve\xc4\x8dinoma obdr\xc5\xbeali svojo zemljo, vendar so postali podlo\xc5\xbeniki rimskih guvernerjev. Rimsko cesarstvo je vladalo Veliki Britaniji pribli\xc5\xbeno do leta 430._NEWLINE_Pribli\xc5\xbeno v \xc4\x8dasu rimskega odhoda so se za\xc4\x8deli na vzhodno britansko obalo naseljevati germansko govore\xc4\x8di Anglosasi in ustanavljati svoja kraljestva. Na njihovem ozemlju je britski jezik postopoma izpodrinila anglosa\xc5\xa1\xc4\x8dina. Pribli\xc5\xbeno takrat se je del Britov preselil v sedanjo Bretanijo. Tam so ustanovili majhna kraljestva in iz oto\xc5\xa1ke kelt\xc5\xa1\xc4\x8dine se je namesto gal\xc5\xa1\xc4\x8dine razvila breton\xc5\xa1\xc4\x8dina. Obdr\xc5\xbeali so oblast v Cornwallu in severozahodni Angliji, kjer so se ohranila nekatera kraljestva, na primer Dumnonija in Rheged. Do konca 1. tiso\xc4\x8dletja so Anglosasi in Geli osvojili ve\xc4\x8dino britskega ozemlja v Britaniji. Kultura in jezik domorodnih Britov sta ve\xc4\x8dinoma izginila. Ohranila se je samo v Walesu, Cornwallu, delu Kumbrije in vzhodnem Gallowayu.'